Бжьаниа Тамшьтәи ашкол автобус ҿыц аиҭеит
12:12 20.08.2022 (ирҿыцуп: 15:14 20.08.2022)
© Sputnik / Марианна Кубрава Автобус, подаренный Тамышской школе
© Sputnik / Марианна Кубрава
Тамшьтәи ашкол иҭоуп 80-ҩык аҵаҩцәа, арахь иаауеит Кындыӷ, Лабра, Лашькьындар рҟынҭәи аҵаҩцәагьы.
АҞӘА, нанҳәа 20 - Sputnik, Асмаҭ Ҵәыџьԥҳа. Аԥсны ахада Аслан Бжьаниа ихаҭа аҵара ахьиҵоз, иҭаацәагьы аус ахьыруаз Дырмит Гәлиа ихьӡ зху Тамшьтәи абжьаратә школ автобус аиҭеит.
Ахада иазгәеиҭеит автобус аахәаны ҳамҭас ишриҭаз абизнесуаҩ, Аԥсны иалҵыз Роберт Татулиан.
"Наҟ-наҟ иҵегьы еиӷьхоит, ари автобус ала абассеин ахь, еиуеиԥшым акультуратә усмҩаԥгатәқәа рахь ижәгалоит. Иахьазы шәара шәоуп зегь реиҳа иԥшӡоу атранспорт змоу", - иҳәеит иара.
Ашкол адиректор Емма Зақараиаԥҳа ари аҩыза аҳамҭазы иҭабуп ҳәа ралҳәеит.
"Аслан Гьаргь-иԥа ибзианы аҵара иҵон, игәы разын, ламыс змаз ҵаҩын. Иара иаб ашкол адиректорс дыҟан, иан дырҵаҩын, аха ус шакәызгьы, иара егьырҭ аҵаҩцәа драҟаран, акала ихы еиҳаны аӡәгьы иирбомызт. Ҳара даара ҳгәы иахәоит иара Аԥсны ахадас дахьыҟоу, иҭабуп ауаа ирҟашәҵо абзиарақәа рзы", - лҳәеит лара.
Атранспорт ацаԥха идыркит автобус арныҟәцаҩ Реваз Хвидиа. Иара иазгәеиҭеит автобус ҿыц ажәытә "пазик" аасҭа акыр шыманшәалоу, 31 ҭыԥ шамоу, уаанӡатәи 23-ҩык ракәын иакуаз.
Тамшьтәи ашкол иҭоуп 80-ҩык аҵаҩцәа, арахь иаауеит Кындыӷ, Лабра, Лашькьындар рҟынҭәи аҵаҩцәагьы. Иара убас автобус рхы иадырхәоит аекскурсиақәеи еиуеиԥшым аусмҩаԥгатәқәеи рахь аныҟәарақәа рзы.